भारत में मर्द टीवी देखने में आगे, औरतें पीछे…बिहार में 70% महिलाएं टीवी ही नहीं देखतीं
Gender Gap in TV Viewing in India: Men Ahead, Women Lag Behind क्या आपके घर में टीवी के रिमोट के लिए झगड़े होते हैं? होते ही होंगे…भारत में टीवी पर कंट्रोल के लिए लड़ाई, आदिकाल से चल रही जंग जैसी है।
क्या आपके घर में टीवी के रिमोट के लिए झगड़े होते हैं? होते ही होंगे…भारत में टीवी पर कंट्रोल के लिए लड़ाई, आदिकाल से चल रही जंग जैसी है।
लेकिन इस लड़ाई में एक तस्वीर सबके दिमाग में स्पष्ट है…टीवी पर तो बीवी का ही कब्जा रहता है। सास-बहू के ड्रामे से लेकर साउथ इंडियन की डब फिल्मों तक महिलाओं का ही साम्राज्य फैला है। पुरुष तो बस क्रिकेट वर्ल्ड कप और IPL के समय या फिर शाम की न्यूज के समय ही रिमोट पर सशर्त अधिकार पा सकते हैं।
अब अगर हम आपसे कहें कि आपके दिमाग में छपी ये तस्वीर झूठी है। दरअसल, स्थिति इसके ठीक उलट है।
NFHS के आंकड़े बताते हैं कि भारत में टीवी देखने के मामले में पुरुष, महिलाओं से आगे हैं। NFHS-5 के मुताबिक देश के 55.9% पुरुष टीवी देखते हैं, जबकि टीवी देखने वाली महिलाएं 53.5% ही हैं।
NFHS-5 के आंकड़े 2019-2021 के बीच के हैं। लेकिन ऐसा भी नहीं है कि टीवी देखने का ये ट्रेंड कोई नया है।
NFHS-3 के आंकड़े 2005-06 के हैं। और ये बताते हैं कि 15-16 पहले तो टीवी देखने के मामले में पुरुष और भी ज्यादा आगे थे। उस दौर में 63.2% पुरुष टीवी देखते थे, जबकि टीवी देखने वाली महिलाएं 55% थीं।
जानिए, टीवी के आविष्कार के समय से चल रही व्यूअरशिप की लड़ाई के बारे में क्या बताते हैं नेशनल फैमिली हेल्थ सर्वे के आंकड़े…आखिर क्यों पुरुष, महिलाओं से ज्यादा टीवी देखते हैं?
पहले जानिए, कैसे पता चलता है किसकी पहुंच टीवी तक ज्यादा
नेशनल फैमिली हेल्थ सर्वे के दौरान आंका जाता है टीवी का एक्सपोजर
पहला नेशनल फैमिली हेल्थ सर्वे 1992-93 में हुआ था। इस सर्वे में लोगों की आर्थिक स्थिति को आंकने के लिए ये आंकड़ा जुटाया जाता है कि टीवी कितने घरों में है।
साथ ही मास मीडिया यानी सूचनाओं तक लोगों की पहुंच का अंदाजा लगाने के लिए ये पूछा जाता है कि वो अखबार कितनी बार पढ़ते हैं, टीवी देखते हैं या नहीं, रेडियो सुनते हैं या नहीं और सिनेमा/थियेटर देखते हैं या नहीं।
ताजा सर्वे यानी 2019-2021 के दौरान ये सवाल भी जोड़ा गया कि कभी इंटरनेट इस्तेमाल किया है या नहीं।
हफ्ते में कम से कम एक बार टीवी देखना टीवी एक्सपोजर माना जाता है। इसी आंकड़े में पुरुष ज्यादा हैं।
यानी देश में ऐसी महिलाएं ज्यादा हैं जो हफ्ते में एक बार भी टीवी नहीं देखती हैं।
टीवी देखने का ट्रेंड पहले बढ़ रहा था…अब घटने लगा
एक समय था जब टीवी की पहुंच भारत में कम थी। ये सिर्फ शहरी इलाकों में भी कुछ ही घरों में होता था।
धीरे-धीरे ये गांवों तक पहुंचा तो टीवी देखने वालों की संख्या भी बढ़ी। लेकिन अब ये फिर धीरे-धीरे कम होती जा रही है।
समय के साथ टीवी तो बढ़े, मगर देखने वाले घटे
1992-93 में देश के मुश्किल से 20% घरों में ही टीवी थे, जबकि 2019-21 आते-आते 63% घरों में टीवी पहुंच चुका था।
शहरों के साथ ही गांवों में भी टीवी रखने वाले घरों की संख्या तेजी से बढ़ी है। पहले सर्वे के दौरान सिर्फ ये पूछा जाता था कि घर में टीवी है या नहीं। समय के साथ ये सवाल भी बदला और ये पूछा जाने लगा कि घर में कलर टीवी है या ब्लैक एंड व्हाइट।
समाजशास्त्री मानते हैं कि टीवी वाले घरों की संख्या तो बढ़ी है, लेकिन टीवी देखने वाले कम हो गए हैं क्योंकि इंटरनेट की आसान उपलब्धता ने लोगों की व्यूअरशिप के तरीके को बदला है।
पुरुष हमेशा से ही महिलाओं से ज्यादा टीवी देखते थे
शुरुआती दो नेशनल फैमिली हेल्थ सर्वे के दौरान मुख्यत: महिलाओं पर ही फोकस रखा गया था। इन दोनों सर्वे में टीवी एक्सपोजर के आंकड़े भी सिर्फ महिलाओं के ही उपलब्ध हैं।
1992-93 यानी NFHS-1 के समय देश में 31.8% महिलाएं ऐसी थीं जो हफ्ते में कम से कम एक बार टीवी देखती थीं। यानी 68.2% महिलाएं टीवी देखती ही नहीं थीं।
1998-99 यानी NFHS-2 के समय तक हफ्ते में कम से कम एक बार टीवी देखने वाली महिलाओं की तादाद 45.7% तक पहुंच गई।
2015-16 तक देश की 71% से ज्यादा महिलाओं की टीवी तक पहुंच बन गई। मगर आश्चर्यजनक रूप से 2019-21 के सर्वे में ये तादाद घटकर 53% के आस-पास रह गई।
36 राज्य और संघ शासित प्रदेश…इनमें से 16 में पुरुष ज्यादा देखते हैं टीवी
NFHS-5 के दौरान भारत के सभी 36 राज्यों और संघ शासित प्रदेशों में पुरुषों और महिलाओं का टीवी एक्सपोजर देखा गया।
राष्ट्रीय औसत बताता है कि टीवी देखने वाले पुरुष 55.7% और महिलाएं 53.5% हैं। राष्ट्रीय औसत में पुरुष आगे जरूर हैं, लेकिन सर्वे में शामिल 36 में से 20 राज्य/संघ शासित प्रदेशों में टीवी देखने वाले पुरुष कम और महिलाएं ज्यादा हैं।
सिर्फ 16 राज्य/संघ शासित प्रदेश ऐसे हैं जहां टीवी देखने वाले पुरुषों की तादाद महिलाओं से ज्यादा है।
20 राज्यों में महिलाएं टीवी देखने में आगे…राष्ट्रीय औसत में फिर भी पीछे
जहां टीवी देखने वाले पुरुष ज्यादा…वहां टीवी एक्सपोजर का गैप ज्यादा, इसीलिए राष्ट्रीय औसत में पुरुष आगे
जम्मू-कश्मीर, बिहार, महाराष्ट्र, लद्दाख और मिजोरम जैसे कुछ इलाके ऐसे हैं जहां पुरुषों और महिलाएं के टीवी एक्सपोजर में बहुत ज्यादा गैप है।
महाराष्ट्र में 64.5% पुरुष हफ्ते में कम से कम एक बार टीवी देखते हैं, जबकि ऐसी महिलाएं सिर्फ 59.5% ही हैं।
बिहार में भी 38% से भी ज्यादा पुरष आबादी टीवी तक पहुंच रखती है, मगर टीवी देखने वाली महिलाएं 27% के आस-पास ही हैं।
ऐसे बड़े गैप की वजह से राष्ट्रीय औसत में महिलाएं पीछे हो गई हैं।
गोवा में सबसे ज्यादा देखा जाता है टीवी…बिहार-झारखंड में सबसे कम
टीवी देखने के मामले में गोवा सबसे आगे है। यहां औसतन करीब 90% आबादी हफ्ते में कम से कम एक बार टीवी देखती है। हालांकि इसमें भी पुरुष ज्यादा हैं।
गोवा में 85% महिलाएं टीवी तक पहुंच रखती हैं, जबकि 93.5% पुरुष हफ्ते में कम से कम एक बार टीवी देखते हैं।
वहीं बिहार और झारखंड में औसतन 32% लोगों की ही टीवी तक पहुंच है। आश्चर्यजनक ये है कि इतनी कम पहुंच में भी पुरुषों का एक्सपोजर ही ज्यादा है।
झारखंड में करीब 29% महिलाएं टीवी देखती हैं, जबकि ऐसे पुरुष 34% से ज्यादा हैं। बिहार में टीवी देखने वाली महिलाएं 27% तो पुरुष 38% के आस-पास हैं।
इंटरनेट के आने के बाद घटा है टीवी का एक्सपोजर
भारत में टीवी वाले घरों की संख्या लगातार बढ़ी है। औसतन देश के 67.8% घरों में टीवी है। 66.7% घरों में कलर टीवी है और 2.3% घरों में अभी तक ब्लैक एंड व्हाइट टीवी है।
शहरों की बात करें तो 86% घरों में कलर टीवी हैं और 2.2% घरों में ब्लैक एंड व्हाइट टीवी हैं। जबकि गांवों के 57.1% घरों में कलर और 2.3% घरों में ब्लैक एंड व्हाइट टीवी हैं।
इसके बावजूद सिर्फ 55% पुरुष और 53% महिलाएं ही हफ्ते में कम से कम एक बार टीवी देख रहे हैं। ये आंकड़ा 2005-06 में 77% से ज्यादा पहुंच गया था।
विशेषज्ञ मानते हैं कि टीवी व्यूअरशिप में यह कमी इंटरनेट की वजह से आई है। पिछले साल रायटर्स एजेंसी ने एक अध्ययन में बताया था कि भारत में 89% लोग सूचनाएं डिजिटल माध्यम से ले रहे हैं।
हालांकि इस रिपोर्ट में शामिल लोगों का मीडिया एक्सपोजर ज्यादा था।
NFHS-5 की बात करें तो इस सर्वे में भी सरकार ने पहली बार इंटरनेट एक्सपोजर को शामिल किया है। इसके मुताबिक देश में 51.2% पुरुषों और 33.3% महिलाओं ने जीवन में एक न एक बार इंटरनेट का इस्तेमाल जरूर किया है।
महिलाओं के इंटरनेट एक्सपोजर का राष्ट्रीय औसत भले कम दिखे, मगर 11 राज्य/संघ शासित प्रदेश ऐसे हैं जहां 50% से ज्यादा महिलाओं ने इंटरनेट का इस्तेमाल किया है। जबकि सिर्फ 4 ही राज्य/संघ शासित प्रदेश ऐसे हैं जहां महिलाओं का इंटरनेट एक्सपोजर 25% से भी कम है।